CELEX: 32018D0820
Language: el
Date: 2018-05-31 00:00:00
Title: Εκτελεστική απόφαση (ΕΕ) 2018/820 της Επιτροπής, της 31ης Μαΐου 2018, για τη χορήγηση παρέκκλισης στις Κάτω Χώρες σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης [κοινοποιηθείσα υπό τον αριθμό C(2018) 3222]

4.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 137/27
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/820 ΤΗΣ ΕΠΙΤΡΟΠΉΣ
   της 31ης Μαΐου 2018
   για τη χορήγηση παρέκκλισης στις Κάτω Χώρες σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης
   
      
         [κοινοποιηθείσα υπό τον αριθμό C(2018) 3222]
      
   
   (Το κείμενο στην ολλανδική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορύπανση γεωργικής προέλευσης (1), και ιδίως το παράρτημα III παράγραφος 2 τρίτο εδάφιο,
   Εκτιμώντας τα ακόλουθα:
   
               (1)
            
            
               Η οδηγία 91/676/ΕΟΚ στοχεύει στην προστασία των υδάτων από τη νιτρορύπανση γεωργικής προέλευσης, μέσω, μεταξύ άλλων μέτρων, περιορισμού της διασποράς κοπριάς στο έδαφος. Αν ένα κράτος μέλος προτίθεται να επιτρέψει τη διασπορά ποσότητας κοπριάς ανά εκτάριο διαφορετικής από την ποσότητα που αναφέρεται στο παράρτημα III παράγραφος 2 δεύτερο εδάφιο πρώτη περίοδος της οδηγίας 91/676/ΕΟΚ, η εν λόγω ποσότητα πρέπει να καθοριστεί κατά τρόπο ώστε να μη διακυβεύεται η επίτευξη των στόχων της οδηγίας και πρέπει να αιτιολογηθεί με βάση αντικειμενικά κριτήρια, όπως η παρατεταμένη καλλιεργητική περίοδος και οι καλλιέργειες με μεγάλες ανάγκες αζώτου. Η αιτιολόγηση αυτή πρέπει να εξεταστεί από την Επιτροπή.
            
         
               (2)
            
            
               Στις 8 Δεκεμβρίου 2005 η Επιτροπή εξέδωσε την απόφαση 2005/880/ΕΚ (2) για τη χορήγηση παρέκκλισης στις Κάτω Χώρες σύμφωνα με την οδηγία 91/676/ΕΟΚ του Συμβουλίου που αποσκοπεί στο να επιτραπεί η χρήση κοπριάς μέχρι το ανώτατο όριο των 250 kg αζώτου ανά εκτάριο ετησίως σε εκμεταλλεύσεις των οποίων τουλάχιστον το 70 % είναι βοσκότοποι.
            
         
               (3)
            
            
               Στις 5 Φεβρουαρίου 2010 η Επιτροπή εξέδωσε την απόφαση 2010/65/ΕΕ (3), για την τροποποίηση της απόφασης 2005/880/ΕΚ και την παράταση της παρέκκλισης έως την 31η Δεκεμβρίου 2013.
            
         
               (4)
            
            
               Στις 16 Μαΐου 2014 η Επιτροπή εξέδωσε την εκτελεστική απόφαση 2014/291/ΕΕ (4). Με την εν λόγω απόφαση χορηγήθηκε παρέκκλιση στις Κάτω Χώρες, δυνάμει της οδηγίας 91/676/ΕΟΚ, για να επιτραπεί η χρήση κοπριάς σε εκμεταλλεύσεις των οποίων τουλάχιστον το 80 % είναι λειμώνες μέχρι ανώτατο όριο 230 kg αζώτου ανά εκτάριο και ανά έτος για εκμεταλλεύσεις με νότια και κεντρικά αμμώδη εδάφη και εδάφη ασβεστούχου πηλού (loess) και μέχρι ανώτατο όριο 250 kg αζώτου ανά εκτάριο και ανά έτος για εκμεταλλεύσεις με άλλα εδάφη. Το 2016 η παρέκκλιση αφορούσε 19 564 εκμεταλλεύσεις, που αντιστοιχούν στο 47 % της συνολικής καθαρής γεωργικής γης στις Κάτω Χώρες.
            
         
               (5)
            
            
               Στις 31 Ιανουαρίου 2018 οι Κάτω Χώρες υπέβαλαν στην Επιτροπή αίτηση, βάσει του παραρτήματος III παράγραφος 2 τρίτο εδάφιο της οδηγίας 91/676/ΕΟΚ, για ανανέωση της παρέκκλισης για την περίοδο από το 2018 έως το 2021.
            
         
               (6)
            
            
               Οι Κάτω Χώρες εφαρμόζουν πρόγραμμα δράσης στο σύνολο της επικράτειάς τους σύμφωνα με το άρθρο 3 παράγραφος 5 της οδηγίας 91/676/ΕΟΚ.
            
         
               (7)
            
            
               Η ολλανδική νομοθεσία για την εφαρμογή της οδηγίας 91/676/ΕΟΚ περιλαμβάνει πρότυπα εφαρμογής για το άζωτο και τα φωσφορικά άλατα.
            
         
               (8)
            
            
               Σύμφωνα με τα στοιχεία που διαβίβασαν οι ολλανδικές αρχές, κατά την περίοδο από το 2012 έως το 2015, ο αριθμός των βοοειδών και των χοίρων στις Κάτω Χώρες αυξήθηκε κατά 2,3 % και 0,8 % αντίστοιχα σε σύγκριση με την περίοδο από το 2008 έως το 2011. Ο αριθμός των πουλερικών στις Κάτω Χώρες αυξήθηκε κατά 2,4 % κατά την ίδια περίοδο. Από το 2006, η ολλανδική νομοθεσία (5) θέτει περιορισμούς στον αριθμό των χοίρων και των πουλερικών. Επιπλέον, από τον Ιανουάριο του 2015, η ολλανδική νομοθεσία (6) απαιτεί να υποβάλλεται σε επεξεργασία ένα επαρκές μέρος της πλεονάζουσας κοπριάς από τον γαλακτοκομικό τομέα. Επιπλέον, στις Κάτω Χώρες έχει μόλις τεθεί σε εφαρμογή ένα σύστημα δικαιωμάτων παραγωγής φωσφορικών αλάτων για βοοειδή γαλακτοπαραγωγής (7). Όλα αυτά τα μέτρα αποσκοπούν στην πρόληψη της ρύπανσης των υδατικών συστημάτων.
            
         
               (9)
            
            
               Κατά την περίοδο 2012-2015 η χρήση αζώτου από κοπριά στις Κάτω Χώρες ανήλθε σε 416 000 τόνους, γεγονός που συνιστά μείωση κατά 4,4 % σε σύγκριση με την περίοδο από το 2008 έως το 2011 (8). Κατά την περίοδο από το 2012 έως το 2015 η χρήση χημικών αζωτούχων λιπασμάτων στις Κάτω Χώρες αυξήθηκε κατά 4,3 % περίπου σε σύγκριση με την περίοδο από το 2008 έως το 2011 (9).
            
         
               (10)
            
            
               Σύμφωνα με την επιστημονική τεκμηρίωση που διαβίβασαν οι ολλανδικές αρχές, το κλίμα στις Κάτω Χώρες, που χαρακτηρίζεται από βροχοπτώσεις ομοιόμορφα κατανεμημένες στη διάρκεια του έτους και από σχετικά περιορισμένες ετήσιες διακυμάνσεις της θερμοκρασίας, ευνοεί μια μεγάλης διάρκειας αυξητική περίοδο του χόρτου, 250 ημερών ετησίως.
            
         
               (11)
            
            
               Επιπροσθέτως, οι πληροφορίες που υποβλήθηκαν από τις ολλανδικές αρχές στο πλαίσιο της προηγούμενης παρέκκλισης που είχε χορηγηθεί με την εκτελεστική απόφαση 2014/291/ΕΕ δείχνουν ότι η παρέκκλιση δεν οδήγησε σε υποβάθμιση των ολλανδικών υδατικών συστημάτων. Για παράδειγμα, η συγκέντρωση νιτρικών στα ύδατα που εξέρχονται από το ριζικό σύστημα σε παρακολουθούμενες αδειοδοτημένες εκμεταλλεύσεις έχει μειωθεί από το 2006, ενώ το 2015 και το 2016 ήταν κατά μέσο όρο χαμηλότερη από 50 mg/l.
            
         
               (12)
            
            
               Τα στοιχεία που υποβλήθηκαν από τις Κάτω Χώρες σύμφωνα με το άρθρο 10 της οδηγίας 91/676/ΕΟΚ δείχνουν ότι, για την περίοδο από το 2012 έως το 2015, περίπου στο 88 % των σταθμών παρακολούθησης των υπόγειων υδάτων στις Κάτω Χώρες οι μέσες συγκεντρώσεις νιτρικών ήταν χαμηλότερες από 50 mg/l, ενώ στο 79 % των εν λόγω σταθμών παρακολούθησης οι μέσες συγκεντρώσεις νιτρικών ήταν χαμηλότερες από 25 mg/l. Τα στοιχεία δείχνουν ότι, για την περίοδο από το 2012 έως το 2015, στο 99 % των σταθμών παρακολούθησης των επιφανειακών υδάτων στις Κάτω Χώρες οι μέσες συγκεντρώσεις νιτρικών ήταν χαμηλότερες από 50 mg/l, ενώ στο 96 % των εν λόγω σταθμών παρακολούθησης οι μέσες συγκεντρώσεις νιτρικών ήταν χαμηλότερες από 25 mg/l. Τα στοιχεία δείχνουν σταθερή ή πτωτική τάση όσον αφορά τις συγκεντρώσεις νιτρικών στα υπόγεια και στα επιφανειακά ύδατα, σε σύγκριση με την περίοδο από το 2008 έως το 2011. Ωστόσο, κατά την περίοδο αναφοράς 2012-2015, το 60 % των γλυκών υδάτων ήταν ευτροφικά, το 13 % δυνητικά ευτροφικά και το 27 % μη ευτροφικά.
            
         
               (13)
            
            
               Κατόπιν εξέτασης του αιτήματος των Κάτω Χωρών σύμφωνα με το παράρτημα III παράγραφος 2 τρίτο εδάφιο της οδηγίας 91/676/ΕΟΚ και υπό το πρίσμα του 6ου προγράμματος δράσης των Κάτω Χωρών και της πείρας που αποκτήθηκε από την παρέκκλιση η οποία προβλέπεται στην εκτελεστική απόφαση 2014/291/ΕΕ, η Επιτροπή θεωρεί ότι η ποσότητα της κοπριάς ζώων βοσκής που προτείνεται από τις Κάτω Χώρες, η οποία αντιστοιχεί σε 230 kg αζώτου ανά εκτάριο ετησίως σε εκμεταλλεύσεις των οποίων τουλάχιστον 80 % της έκτασης είναι λειμώνες σε νότια και κεντρικά αμμώδη εδάφη και σε εδάφη ασβεστούχου πηλού (loess) και σε 250 kg αζώτου ανά εκτάριο ετησίως σε εκμεταλλεύσεις των οποίων τουλάχιστον 80 % της έκτασης είναι λειμώνες με άλλα εδάφη, δεν θα διακυβεύσει την επίτευξη των στόχων της οδηγίας 91/676/ΕΟΚ, εφόσον τηρηθούν ορισμένοι αυστηροί όροι από τις Κάτω Χώρες, και ότι δικαιολογείται βάσει αντικειμενικών κριτηρίων.
            
         
               (14)
            
            
               Οι Κάτω Χώρες θα πρέπει να διασφαλίσουν ότι δεν θα αυξηθεί η πίεση που ασκείται στα υδατικά συστήματα λόγω του αυξανόμενου αριθμού των εκτρεφόμενων ζώων και της σχετικής παραγωγής κοπριάς. Για τον σκοπό αυτόν, οι Κάτω Χώρες θα πρέπει να διασφαλίσουν ότι η συνολική παραγωγή κοπριάς, τόσο ως προς το άζωτο όσο και ως προς τον φωσφόρο, δεν θα υπερβεί το επίπεδο του 2002. Κατά συνέπεια, η νέα νομοθεσία για την εφαρμογή του 6ου προγράμματος δράσης των Κάτω Χωρών θα πρέπει να ορίζει ένα δεσμευτικό ανώτατο όριο παραγωγής κοπριάς το οποίο δεν θα υπερβαίνεται και θα μπορεί να εφαρμόζεται έναντι μεμονωμένων γεωργών, όπου χρειάζεται.
            
         
               (15)
            
            
               Η χορήγηση αδειών σε μεμονωμένους γεωργούς υπόκειται σε ορισμένες προϋποθέσεις που έχουν ως στόχο να διασφαλίζεται ότι η λίπανση σε επίπεδο εκμετάλλευσης βασίζεται στις ανάγκες των καλλιεργειών και ότι οι απώλειες αζώτου και φωσφόρου στα ύδατα περιορίζονται και προλαμβάνονται. Επομένως, οι προϋποθέσεις αυτές θα πρέπει να περιλαμβάνουν απαιτήσεις σύμφωνα με τις οποίες καταρτίζεται σχέδιο λίπανσης σε επίπεδο εκμετάλλευσης, οι πρακτικές λίπανσης καταγράφονται σε λογαριασμούς λιπασμάτων, διενεργούνται περιοδικές αναλύσεις εδάφους, εφαρμόζεται φυτοκάλυψη τον χειμώνα μετά τον αραβόσιτο, τηρούνται οι ειδικές διατάξεις για το όργωμα των λειμώνων, δεν διασπείρεται κοπριά πριν από το όργωμα των λειμώνων, για τη λίπανση λαμβάνεται υπόψη η συμβολή των ψυχανθών και δεν διασπείρεται στο έδαφος φωσφόρος από χημικά λιπάσματα.
            
         
               (16)
            
            
               Κατά τα τελευταία έτη, η εφαρμογή, από τις Κάτω Χώρες πολιτικής για τη διαχείριση της κοπριάς, συμπεριλαμβανομένης της συμμόρφωσης με την εκτελεστική απόφαση 2014/291/ΕΕ, σημείωσε κάποιες αστοχίες που οδήγησαν σε ανησυχίες σχετικά με πιθανή απάτη. Λόγω αυτής της εξαιρετικής κατάστασης, οι Κάτω Χώρες οφείλουν να εντείνουν τις προσπάθειές τους για την πρόληψη της απάτης κατά την εφαρμογή της πολιτικής της χώρας για την κοπριά. Παρόλο που το 6ο πρόγραμμα δράσης προβλέπει ήδη μέτρα που αποσκοπούν στην ενίσχυση του ελέγχου και των επιθεωρήσεων με σκοπό τη βελτίωση της συνολικής συμμόρφωσης με τους κανόνες της ολλανδικής πολιτικής για την κοπριά, πρέπει να καταβληθούν περαιτέρω προσπάθειες για την προώθηση της αποτελεσματικής εφαρμογής και της πλήρους συμμόρφωσης. Οι προσπάθειες αυτές θα πρέπει να περιλαμβάνουν την καθιέρωση ενισχυμένης στρατηγικής για την επιβολή της νομοθεσίας, λαμβανομένων επίσης υπόψη των διατάξεων της οδηγίας 2008/99/ΕΚ του Ευρωπαϊκού Κοινοβουλίου και του Συμβουλίου (10). Η στρατηγική θα πρέπει να βασίζεται σε ανεξάρτητη αξιολόγηση της συμμόρφωσης με τους κανόνες της ολλανδικής πολιτικής για την κοπριά και να περιλαμβάνει ειδικά μέτρα με στόχο την περαιτέρω ενίσχυση των επιθεωρήσεων και των ελέγχων και σαφή μεθοδολογία, προκειμένου να οριστούν επαρκώς αποτρεπτικές ποινές και κυρώσεις. Επομένως, είναι σκόπιμο να περιοριστεί η διάρκεια ισχύος της παρέκκλισης ώστε να λήξει την 31η Δεκεμβρίου 2019, προκειμένου οι Κάτω Χώρες να έχουν τη δυνατότητα πλήρους εφαρμογής της ενισχυμένης στρατηγικής επιβολής. Οι Κάτω Χώρες μπορούν να υποβάλουν, σύμφωνα με το παράρτημα III παράγραφος 2 δεύτερο εδάφιο της οδηγίας 91/676/ΕΟΚ, αίτηση νέας παρέκκλισης για επακόλουθη περίοδο.
            
         
               (17)
            
            
               Η οδηγία 2000/60/ΕΚ του Ευρωπαϊκού Κοινοβουλίου και του Συμβουλίου (11) προβλέπει μια ολοκληρωμένη, διασυνοριακή προσέγγιση της προστασίας των υδάτων, οργανωμένη γύρω από περιοχές λεκανών απορροής ποταμών (ΠΛΑΠ), με στόχο την επίτευξη καλής κατάστασης των ευρωπαϊκών υδατικών συστημάτων. Η μείωση των θρεπτικών ουσιών αποτελεί αναπόσπαστο μέρος αυτού του στόχου. Η παρέκκλιση βάσει της παρούσας απόφασης χορηγείται χωρίς να θίγονται οι διατάξεις της οδηγίας 2000/60/ΕΚ και δεν αποκλείει το ενδεχόμενο να χρειαστούν πρόσθετα μέτρα για να εκπληρωθούν οι υποχρεώσεις που προκύπτουν από την εν λόγω οδηγία.
            
         
               (18)
            
            
               Η οδηγία 2007/2/ΕΚ του Ευρωπαϊκού Κοινοβουλίου και του Συμβουλίου (12) ορίζει γενικούς κανόνες που αποσκοπούν στη δημιουργία της υποδομής χωρικών πληροφοριών στην Ένωση, για τους σκοπούς των περιβαλλοντικών πολιτικών της Ένωσης, καθώς και των πολιτικών ή των δραστηριοτήτων της Ένωσης που ενδέχεται να έχουν αντίκτυπο στο περιβάλλον. Κατά περίπτωση, οι χωρικές πληροφορίες που συλλέγονται στο πλαίσιο της παρούσας απόφασης θα πρέπει να συνάδουν με τις διατάξεις που καθορίζονται στην εν λόγω οδηγία. Προκειμένου να μειωθεί ο διοικητικός φόρτος και να ενισχυθεί η συνοχή των δεδομένων, οι Κάτω Χώρες, κατά τη συλλογή των αναγκαίων στοιχείων στα πλαίσια της παρούσας απόφασης, θα πρέπει, όπου ενδείκνυται, να χρησιμοποιούν τις πληροφορίες που συλλέγονται στο πλαίσιο του ολοκληρωμένου συστήματος διαχείρισης και ελέγχου το οποίο θεσπίστηκε σύμφωνα με το κεφάλαιο II του τίτλου V του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (13).
            
         
               (19)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορύπανση, η οποία συστάθηκε δυνάμει του άρθρου 9 της οδηγίας 91/676/ΕΟΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Παρέκκλιση
   Εγκρίνεται, υπό τους όρους της παρούσας απόφασης, η παρέκκλιση την οποία ζήτησαν οι Κάτω Χώρες με την επιστολή τους της 31ης Ιανουαρίου 2018, με στόχο να επιτραπεί η διασπορά στην ξηρά μεγαλύτερης ποσότητας αζώτου από κοπριά ζώων βοσκής από εκείνη που προβλέπεται στο παράρτημα III παράγραφος 2 δεύτερο εδάφιο πρώτη περίοδος της οδηγίας 91/676/ΕΟΚ.
   Η χορήγηση παρέκκλισης δυνάμει της παρούσας απόφασης δεν θίγει τις διατάξεις της οδηγίας 2000/60/ΕΚ.
   Άρθρο 2
   Πεδίο εφαρμογής
   Η παρούσα παρέκκλιση ισχύει για τις εκμεταλλεύσεις λειμώνων για τις οποίες έχει χορηγηθεί άδεια σύμφωνα με το άρθρο 6.
   Άρθρο 3
   Ορισμοί
   Για τους σκοπούς της παρούσας απόφασης ισχύουν οι ακόλουθοι ορισμοί:
   1)   «εκμετάλλευση λειμώνων»: κάθε εκμετάλλευση στην οποία τουλάχιστον 80 % των διαθέσιμων εκτάσεων για διασπορά κοπριάς είναι λειμώνες·
   2)   «ζώα βοσκής»: βοοειδή (εξαιρουμένων των μόσχων), αιγοπρόβατα, άλογα, γαϊδούρια, ελάφια και βουβάλια·
   3)   «έδαφος της εκμετάλλευσης»: η έκταση που τελεί υπό καθεστώς ιδιοκτησίας, ενοικίασης ή διαχείρισης εκ μέρους γεωργοκτηνοτρόφου βάσει γραπτού χωριστού συμβολαίου, για την οποία ο γεωργοκτηνοτρόφος φέρει την άμεση διαχειριστική ευθύνη·
   4)   «λειμώνας»: μόνιμος λειμώνας ή προσωρινός λειμώνας που διατηρείται για χρονικό διάστημα το οποίο δεν υπερβαίνει τα πέντε έτη·
   5)   «σχέδιο λίπανσης»: ο εκ των προτέρων υπολογισμός όσον αφορά την προβλεπόμενη χρήση και τη διαθεσιμότητα θρεπτικών στοιχείων·
   6)   «λογαριασμός λίπανσης»: το ισοζύγιο θρεπτικών στοιχείων με βάση την πραγματική χρήση και την πρόσληψη θρεπτικών στοιχείων·
   7)   «νότια και κεντρικά αμμώδη εδάφη»: εδάφη τα οποία αναφέρονται ως νότια και κεντρικά αμμώδη εδάφη στην ολλανδική νομοθεσία για την εφαρμογή της οδηγίας για τη νιτρορύπανση·
   8)   «εδάφη ασβεστούχου πηλού (loess)»: εδάφη τα οποία αναφέρονται ως εδάφη ασβεστούχου πηλού (loess) στην ολλανδική νομοθεσία για την εφαρμογή της οδηγίας για τη νιτρορύπανση.
   Άρθρο 4
   Γενικοί όροι της παρέκκλισης
   Η παρέκκλιση χορηγείται υπό τους ακόλουθους όρους:
   
               1.
            
            
               Οι Κάτω Χώρες παρακολουθούν την ποσότητα κοπριάς που παράγεται και διασφαλίζουν ότι η παραγωγή κοπριάς σε εθνικό επίπεδο, τόσο ως προς το άζωτο όσο και ως προς τον φωσφόρο, δεν θα υπερβεί το επίπεδο του 2002 που αντιστοιχεί σε 504,4 εκατ. kg αζώτου και σε 172,9 εκατ. kg φωσφορικών αλάτων.
            
         
               2.
            
            
               Οι Κάτω Χώρες καταρτίζουν ενισχυμένη στρατηγική επιβολής της νομοθεσίας που αποσκοπεί στην ενίσχυση της συμμόρφωσης με τους κανόνες της ολλανδικής πολιτικής για την κοπριά και στη διασφάλιση της αποτελεσματικής παρακολούθησης κάθε πληροφορίας που παραπέμπει σε καταστάσεις μη συμμόρφωσης.
               Η ενισχυμένη στρατηγική επιβολής της νομοθεσίας περιλαμβάνει, κατ' ελάχιστο, τα ακόλουθα στοιχεία:
               
                           α)
                        
                        
                           ανεξάρτητη εκτίμηση της κλίμακας και του πεδίου των περιπτώσεων εκ προθέσεως μη συμμόρφωσης με τους εθνικούς κανόνες για την κοπριά. Η εν λόγω εκτίμηση θα πρέπει να διενεργείται από τις αρμόδιες εθνικές αρχές που είναι υπεύθυνες για τις επιθεωρήσεις όσον αφορά τους εθνικούς κανόνες για την κοπριά, από κοινού με τις αρμόδιες εθνικές αρχές που είναι υπεύθυνες για τη διερεύνηση και τη δίωξη αδικημάτων ποινικού χαρακτήρα·
                        
                     
                           β)
                        
                        
                           προσδιορισμός των τομέων χειρισμού και διαχείρισης της κοπριάς που ενέχουν υψηλότερο κίνδυνο εκ προθέσεως μη συμμόρφωσης με τους εθνικούς κανόνες για την κοπριά·
                        
                     
                           γ)
                        
                        
                           ενίσχυση της ικανότητας για επιθεωρήσεις και ελέγχους που να ισοδυναμούν τουλάχιστον με το 40 % της απαιτούμενης ικανότητας για τις επιτόπιες επιθεωρήσεις των αδειοδοτημένων εκμεταλλεύσεων λειμώνων που αναφέρονται στο άρθρο 10 παράγραφος 2, συμπεριλαμβανομένων τυχαίων επιθεωρήσεων, και καλύτερη στόχευση της εν λόγω ικανότητας στις περιοχές υψηλού κινδύνου ως προς τον χειρισμό και τη διαχείριση της κοπριάς·
                        
                     
                           δ)
                        
                        
                           σαφής μεθοδολογία για την καθιέρωση επαρκώς αποτελεσματικών, αναλογικών και αποτρεπτικών ποινών και κυρώσεων.
                        
                     
         Η ενισχυμένη στρατηγική επιβολής της νομοθεσίας τίθεται σε εφαρμογή και κοινοποιείται στην Επιτροπή έως τις 30 Σεπτεμβρίου 2018 το αργότερο και αναθεωρείται, αν χρειάζεται, με βάση τις διαπιστώσεις που έγιναν στο πλαίσιο των μέτρων που αναφέρονται στα στοιχεία α) έως δ).
   Άρθρο 5
   Αιτήσεις αδειοδότησης
   1.   Οι γεωργοκτηνοτρόφοι εκμεταλλεύσεων λειμώνων μπορούν να υποβάλλουν στις αρμόδιες αρχές αίτηση για τη χορήγηση ετήσιας άδειας χρήσης κοπριάς ζώων βοσκής με περιεκτικότητα μέχρι 230 kg αζώτου ανά εκτάριο ετησίως για τα νότια και κεντρικά αμμώδη εδάφη και τα εδάφη ασβεστούχου πηλού (loess) ή μέχρι 250 kg αζώτου ανά εκτάριο ετησίως για τα άλλα εδάφη.
   2.   Μαζί με την αίτηση που αναφέρεται στην παράγραφο 1, ο αιτών υποβάλλει γραπτή δήλωση που αναφέρει ότι πληροί τους όρους των άρθρων 7 και 8 και αποδέχεται ότι η διασπορά λιπασμάτων καθώς και το σχέδιο λίπανσης και ο λογαριασμός λίπανσης που αναφέρονται στο άρθρο 7, μπορούν να υποβληθούν σε έλεγχο.
   Άρθρο 6
   Χορήγηση αδειών
   Οι άδειες για τη διασπορά ποσότητας κοπριάς ζώων βοσκής σε εκμεταλλεύσεις λειμώνων, συμπεριλαμβανομένης της κοπριάς η οποία προέρχεται από τα ίδια τα ζώα, που περιέχει έως 230 kg αζώτου ανά εκτάριο ετησίως για τα νότια και κεντρικά αμμώδη εδάφη και τα εδάφη ασβεστούχου πηλού (loess) ή μέχρι 250 kg αζώτου ανά εκτάριο ετησίως για τα άλλα εδάφη, χορηγούνται σύμφωνα με τους όρους που προβλέπονται στα άρθρα 7 και 8.
   Άρθρο 7
   Όροι σχετικά με τη διασπορά κοπριάς και άλλων λιπασμάτων
   1.   Η ποσότητα κοπριάς από ζώα βοσκής που διασπείρεται ετησίως στο έδαφος εκμεταλλεύσεων λειμώνων, συμπεριλαμβανομένης της κοπριάς από τα ίδια τα ζώα, δεν υπερβαίνει την ποσότητα κοπριάς που περιέχει 230 kg αζώτου ανά εκτάριο ετησίως για τα νότια και κεντρικά αμμώδη εδάφη και τα εδάφη ασβεστούχου πηλού (loess) και 250 kg αζώτου ανά εκτάριο ετησίως για τα άλλα εδάφη, υπό τις προϋποθέσεις που ορίζονται στις παραγράφους 2 έως 8. Οι συνολικές εισροές αζώτου και φωσφορικών αλάτων ανταποκρίνονται στη ζήτηση θρεπτικών ουσιών από την εκάστοτε καλλιέργεια και στην προσφορά από το έδαφος. Οι εν λόγω εισροές δεν υπερβαίνουν τα πρότυπα μέγιστης διασποράς που προβλέπονται στο 6ο πρόγραμμα δράσης των Κάτω Χωρών.
   2.   Δεν χρησιμοποιούνται φωσφορικά άλατα από χημικά λιπάσματα.
   3.   Στις εκμεταλλεύσεις λειμώνων καταρτίζεται και τηρείται σχέδιο λίπανσης. Στο σχέδιο αυτό περιγράφονται η αμειψισπορά στην καλλιεργούμενη έκταση και η προγραμματισμένη διασπορά κοπριάς και άλλων αζωτούχων και φωσφορικών λιπασμάτων. Το σχέδιο λίπανσης για το πρώτο ημερολογιακό έτος είναι διαθέσιμο στην εκμετάλλευση λειμώνων έως τις 30 Ιουνίου το αργότερο. Το σχέδιο λίπανσης για τα επόμενα ημερολογιακά έτη είναι διαθέσιμο στην εκμετάλλευση λειμώνων έως τις 28 Φεβρουαρίου το αργότερο.
   4.   Το σχέδιο λίπανσης περιλαμβάνει τα ακόλουθα στοιχεία:
   
               α)
            
            
               τον αριθμό των ζώων στην εκμετάλλευση λειμώνων και περιγραφή του συστήματος σταβλισμού και αποθήκευσης της κοπριάς, συμπεριλαμβανομένης της χωρητικότητας των διαθέσιμων χώρων αποθήκευσης της κοπριάς·
            
         
               β)
            
            
               υπολογισμό του αζώτου από την κοπριά (μείον τις απώλειες σταβλισμού και αποθήκευσης) και του φωσφόρου που παράγεται στην εκμετάλλευση·
            
         
               γ)
            
            
               το σχέδιο αμειψισποράς, το οποίο πρέπει να προσδιορίζει την καλλιεργούμενη επιφάνεια κάθε αγροτεμαχίου με χορτονομή και άλλες καλλιέργειες, καθώς και σκαρίφημα χάρτη στο οποίο εμφαίνεται η θέση των επιμέρους αγροτεμαχίων·
            
         
               δ)
            
            
               τις προβλεπόμενες ανάγκες των καλλιεργειών σε άζωτο και φωσφόρο·
            
         
               ε)
            
            
               την ποσότητα και το είδος της κοπριάς που παραδίδεται σε συμβαλλομένους και, ως εκ τούτου, δεν χρησιμοποιείται στην εκμετάλλευση λειμώνων·
            
         
               στ)
            
            
               την ποσότητα της εισαγόμενης κοπριάς που χρησιμοποιείται στην εκμετάλλευση λειμώνων·
            
         
               ζ)
            
            
               υπολογισμό της συμβολής από την ανοργανοποίηση (αποδόμηση) της οργανικής ύλης, τις καλλιέργειες ψυχανθών και τις ατμοσφαιρικές εναποθέσεις καθώς και της ποσότητας του αζώτου που είναι ήδη διαθέσιμο στο έδαφος όταν αρχίζει να χρησιμοποιείται από τις καλλιέργειες σε σημαντικό βαθμό·
            
         
               η)
            
            
               υπολογισμό της διασποράς αζώτου και φωσφόρου από την κοπριά που χρησιμοποιείται για κάθε αγρό (αγροτεμάχια της εκμετάλλευσης λειμώνων που είναι ομοιογενή ως προς την καλλιέργεια και τον τύπο του εδάφους)·
            
         
               θ)
            
            
               υπολογισμό της διασποράς αζώτου από τη χρήση χημικών και άλλων λιπασμάτων για κάθε αγροτεμάχιο·
            
         
               ι)
            
            
               υπολογισμούς για την αξιολόγηση της συμμόρφωσης με τα πρότυπα μέγιστης εφαρμογής αζώτου και φωσφόρου που καθορίζονται στο 6ο πρόγραμμα δράσης των Κάτω Χωρών.
            
         Το σχέδιο λίπανσης αναθεωρείται το αργότερο εντός επτά ημερών από τυχόν αλλαγές στις γεωργικές πρακτικές στην εκμετάλλευση λειμώνων.
   5.   Σε κάθε εκμετάλλευση λειμώνων καταρτίζεται και τηρείται λογαριασμός λίπανσης για κάθε ημερολογιακό έτος. Ο εν λόγω λογαριασμός υποβάλλεται στην αρμόδια αρχή έως την 31η Μαρτίου του επόμενου ημερολογιακού έτους.
   6.   Ο λογαριασμός λίπανσης περιλαμβάνει τα ακόλουθα στοιχεία:
   
               α)
            
            
               τις καλλιεργούμενες εκτάσεις·
            
         
               β)
            
            
               τον αριθμό και τα είδη του ζωικού κεφαλαίου·
            
         
               γ)
            
            
               την παραγωγή κοπριάς ανά ζώο·
            
         
               δ)
            
            
               την ποσότητα των λιπασμάτων που εισάγει η εκμετάλλευση λειμώνων·
            
         
               ε)
            
            
               την ποσότητα της κοπριάς που παραδίδεται σε συμβαλλομένους και, ως εκ τούτου, δεν χρησιμοποιείται στην εκμετάλλευση λειμώνων, καθώς και τα ονόματα των εν λόγω συμβαλλομένων.
            
         7.   Διενεργείται περιοδική ανάλυση του αζώτου και του φωσφόρου στο έδαφος, τουλάχιστον ανά τετραετία για κάθε ομοιογενή περιοχή της εκμετάλλευσης, όσον αφορά την αμειψισπορά και τα χαρακτηριστικά του εδάφους. Απαιτείται κατ' ελάχιστο μία ανάλυση ανά πέντε εκτάρια γης.
   Στην περίπτωση που οι λειμώνες έχουν οργωθεί για ανανέωση λειμώνων, το εκ του νόμου προβλεπόμενο πρότυπο διασποράς αζώτου που ορίζεται στο 6ο πρόγραμμα δράσης των Κάτω Χωρών μειώνεται κατά 50 kg N/ha για τα αμμώδη εδάφη και τα εδάφη ασβεστούχου πηλού μετά τις 31 Μαΐου κάθε ημερολογιακού έτους. Στην περίπτωση που οι λειμώνες έχουν οργωθεί για την καλλιέργεια αραβοσίτου σε αμμώδη εδάφη ή εδάφη ασβεστούχου πηλού, το εκ του νόμου προβλεπόμενο πρότυπο διασποράς αζώτου που ορίζεται στο 6ο πρόγραμμα δράσης των Κάτω Χωρών για τον αραβόσιτο μειώνεται κατά 65 kg N/ha.
   8.   Δεν διασπείρεται κοπριά το φθινόπωρο πριν από την καλλιέργεια χόρτου.
   Άρθρο 8
   Όροι σχετικά με τη διαχείριση γης
   1.   Στα αμμώδη εδάφη και στα εδάφη ασβεστούχου πηλού, το χόρτο ή άλλες καλλιέργειες που εξασφαλίζουν εδαφοκάλυψη κατά τη χειμερινή περίοδο καλλιεργούνται μετά τον αραβόσιτο.
   2.   Οι ενδιάμεσες καλλιέργειες δεν υφίστανται όργωμα πριν από την 1η Φεβρουαρίου.
   3.   Το όργωμα αμμωδών εδαφών και εδαφών ασβεστούχου πηλού πραγματοποιείται μόνο την άνοιξη, εξαιρουμένου του οργώματος των λειμώνων για ανανέωση λειμώνων, το οποίο μπορεί να πραγματοποιηθεί έως τις 31 Αυγούστου το αργότερο.
   4.   Σε όλους τους τύπους εδάφους, αμέσως μετά το όργωμα των εκτάσεων που χρησιμοποιήθηκαν για χορτοκαλλιέργεια, ακολουθεί καλλιέργεια με μεγάλες ανάγκες σε άζωτο και η λίπανση βασίζεται στην ανάλυση του εδάφους για το ανόργανο άζωτο και άλλες παραμέτρους που επιτρέπουν να υπολογιστεί η ελευθέρωση αζώτου λόγω της αποδόμησης της οργανικής ύλης στο έδαφος.
   5.   Όταν στην αμειψισπορά περιλαμβάνονται ψυχανθή ή άλλα φυτά που επιτρέπουν τη δέσμευση του ατμοσφαιρικού αζώτου, η προσθήκη λιπασμάτων μειώνεται αναλόγως.
   6.   Κατά παρέκκλιση των διατάξεων της παραγράφου 3, επιτρέπεται το όργωμα των εκτάσεων που χρησιμοποιούνται για χορτοκαλλιέργεια το φθινόπωρο όταν πρόκειται για τη φύτευση βολβών λουλουδιών.
   Άρθρο 9
   Παρακολούθηση
   1.   Οι αρμόδιες αρχές εξασφαλίζουν ότι σχεδιάζονται χάρτες με τα ακόλουθα στοιχεία:
   
               α)
            
            
               το ποσοστό των αδειοδοτημένων εκμεταλλεύσεων λειμώνων σε κάθε δήμο·
            
         
               β)
            
            
               το ποσοστό των εκτρεφόμενων ζώων σε κάθε δήμο, για τα οποία υπάρχουν άδειες·
            
         
               γ)
            
            
               το ποσοστό των γεωργικών εκτάσεων σε κάθε δήμο, για τις οποίες υπάρχουν άδειες.
            
         Οι χάρτες αυτοί επικαιροποιούνται κάθε χρόνο.
   2.   Οι αρμόδιες αρχές θεσπίζουν και διατηρούν σε λειτουργία δίκτυο παρακολούθησης για τη λήψη δειγμάτων των εδαφικών υδάτων, των υδατορευμάτων, των υπόγειων υδάτων μικρού βάθους και των υδάτων αποστράγγισης στους σταθμούς παρακολούθησης που βρίσκονται σε αδειοδοτημένες εκμεταλλεύσεις λειμώνων. Το εν λόγω δίκτυο παρακολούθησης παρέχει δεδομένα σχετικά με τη συγκέντρωση νιτρικών και φωσφόρου στα ύδατα που εξέρχονται από το ριζικό σύστημα και εισέρχονται στο σύστημα των υπόγειων και επιφανειακών υδάτων.
   3.   Το δίκτυο παρακολούθησης περιλαμβάνει τουλάχιστον 300 αδειοδοτημένες εκμεταλλεύσεις και είναι αντιπροσωπευτικό κάθε κατηγορίας εδάφους (αργιλώδη, τυρφώδη, αμμώδη και αμμώδη εδάφη ασβεστούχου πηλού), των πρακτικών λίπανσης και της αμειψισποράς. Η σύνθεση του δικτύου παρακολούθησης δεν τροποποιείται κατά τη διάρκεια εφαρμογής της παρούσας απόφασης.
   4.   Οι αρμόδιες αρχές διεξάγουν έρευνα και διαρκή ανάλυση θρεπτικών στοιχείων, από τις οποίες προκύπτουν στοιχεία σχετικά με τη χρήση των γαιών σε τοπικό επίπεδο, την αμειψισπορά και τις γεωργικές πρακτικές για τις αδειοδοτημένες εκμεταλλεύσεις λειμώνων. Τα στοιχεία αυτά μπορούν να χρησιμοποιηθούν για τον βάσει μοντέλων υπολογισμό της κλίμακας της απόπλυσης νιτρικών και των απωλειών φωσφόρου από τους αγρούς όπου διασπείρονται έως 230 kg ή έως 250 kg αζώτου από κοπριά ανά εκτάριο ετησίως.
   5.   Οι αρμόδιες αρχές διενεργούν ενισχυμένη παρακολούθηση των υδάτων σε γεωργικές λεκάνες απορροής σε αμμώδη εδάφη.
   Άρθρο 10
   Έλεγχοι και επιθεωρήσεις
   1.   Οι αρμόδιες αρχές διενεργούν διοικητικούς ελέγχους για όλες τις αιτήσεις αδειοδότησης, για την αξιολόγηση της συμμόρφωσης με τους όρους που προβλέπονται στα άρθρα 7 και 8. Σε περίπτωση που αποδειχθεί ότι δεν πληρούνται οι εν λόγω όροι, η αίτηση απορρίπτεται και ο αιτών ενημερώνεται για τους λόγους της απόρριψης.
   Οι αρμόδιες αρχές διενεργούν διοικητικούς ελέγχους σε ποσοστό τουλάχιστον 5 % των αδειοδοτημένων εκμεταλλεύσεων λειμώνων όσον αφορά τη χρήση γης, τον αριθμό των εκτρεφόμενων ζώων και την παραγωγή κοπριάς.
   2.   Οι αρμόδιες αρχές ορίζουν πρόγραμμα επιτόπιων επιθεωρήσεων των αδειοδοτημένων εκμεταλλεύσεων λειμώνων, βάσει κινδύνων και με την ενδεδειγμένη συχνότητα, λαμβάνοντας υπόψη τα αποτελέσματα των ελέγχων των προηγούμενων ετών και τα αποτελέσματα γενικών τυχαίων ελέγχων της νομοθεσίας για την εφαρμογή της οδηγίας 91/676/ΕΟΚ, καθώς και κάθε άλλη πληροφορία που θα μπορούσε να δηλώνει μη συμμόρφωση με τους όρους που προβλέπονται στα άρθρα 7 και 8.
   Επιτόπιες επιθεωρήσεις πραγματοποιούνται τουλάχιστον στο 5 % των αδειοδοτημένων εκμεταλλεύσεων λειμώνων με σκοπό την αξιολόγηση της συμμόρφωσης προς τους όρους που προβλέπονται στα άρθρα 7 και 8. Οι επιθεωρήσεις αυτές συμπληρώνονται από τις επιθεωρήσεις και τους ελέγχους που αναφέρονται στο άρθρο 4 παράγραφος 2 στοιχείο γ).
   3.   Σε περίπτωση που διαπιστώνεται κατά τη διάρκεια οποιουδήποτε έτους ότι μια αδειοδοτημένη εκμετάλλευση λειμώνων δεν πληρούσε τους όρους που προβλέπονται στα άρθρα 7 και 8, ο κάτοχος της άδειας υφίσταται κυρώσεις σύμφωνα με την εθνική νομοθεσία και δεν είναι επιλέξιμος για χορήγηση άδειας το επόμενο έτος.
   4.   Επιβάλλεται να εκχωρηθούν στις αρμόδιες αρχές οι αναγκαίες εξουσίες και τα απαραίτητα μέσα για την εξακρίβωση της συμμόρφωσης με τους όρους της άδειας που χορηγείται βάσει της παρούσας απόφασης.
   Άρθρο 11
   Υποβολή εκθέσεων
   1.   Οι αρμόδιες αρχές υποβάλλουν κάθε χρόνο έως τις 30 Ιουνίου το αργότερο, έκθεση στην Επιτροπή με τις ακόλουθες πληροφορίες:
   
               α)
            
            
               στοιχεία σχετικά με τη λίπανση σε όλες τις αδειοδοτημένες εκμεταλλεύσεις λειμώνων, συμπεριλαμβανομένων πληροφοριών για τις αποδόσεις και τα είδη εδάφους·
            
         
               β)
            
            
               τις τάσεις ως προς τον αριθμό των εκτρεφόμενων ζώων για κάθε κατηγορία ζώων στις Κάτω Χώρες και στις αδειοδοτημένες εκμεταλλεύσεις λειμώνων·
            
         
               γ)
            
            
               τις τάσεις της εθνικής παραγωγής κοπριάς όσον αφορά τη συγκέντρωση αζώτου και φωσφορικών ενώσεων στην κοπριά·
            
         
               δ)
            
            
               σύνοψη των αποτελεσμάτων των ελέγχων που σχετίζονται με τους συντελεστές εκκρίσεων για την κοπριά από χοίρους και πουλερικά σε εθνικό επίπεδο·
            
         
               ε)
            
            
               τους χάρτες που αναφέρονται στο άρθρο 9 παράγραφος 1·
            
         
               στ)
            
            
               τα αποτελέσματα της παρακολούθησης των υδάτων, συμπεριλαμβανομένων στοιχείων για την εξέλιξη της ποιότητας των υπόγειων και επιφανειακών υδάτων, καθώς και για τις επιπτώσεις της παρέκκλισης που χορηγείται με την παρούσα απόφαση στην ποιότητα των υδάτων·
            
         
               ζ)
            
            
               τις πληροφορίες σχετικά με τη συγκέντρωση νιτρικών και φωσφόρου που αναφέρονται στο άρθρο 9 παράγραφος 2·
            
         
               η)
            
            
               τα αποτελέσματα από την ενισχυμένη παρακολούθηση των υδάτων που αναφέρεται στο άρθρο 9 παράγραφος 5·
            
         
               θ)
            
            
               τα αποτελέσματα των ερευνών για τις χρήσεις γαιών σε τοπικό επίπεδο, την αμειψισπορά και τις γεωργικές πρακτικές που αναφέρονται στο άρθρο 9 παράγραφος 4·
            
         
               ι)
            
            
               τα αποτελέσματα των βάσει μοντέλων υπολογισμών που αναφέρονται στο άρθρο 9 παράγραφος 4·
            
         
               ια)
            
            
               αξιολόγηση της τήρησης των όρων για τις άδειες που αναφέρονται στα άρθρα 7 και 8, βάσει ελέγχων σε επίπεδο εκμετάλλευσης, και στοιχεία σχετικά με τις μη συμμορφούμενες εκμεταλλεύσεις, βάσει των αποτελεσμάτων των διοικητικών ελέγχων και των επιθεωρήσεων που αναφέρονται στο άρθρο 10·
            
         
               ιβ)
            
            
               τα αποτελέσματα της ενισχυμένης στρατηγικής επιβολής της νομοθεσίας που αναφέρεται στο άρθρο 4, ιδίως όσον αφορά τη μείωση των περιπτώσεων μη συμμόρφωσης.
            
         2.   Τα χωρικά δεδομένα που περιέχονται στην έκθεση ικανοποιούν, κατά περίπτωση, τις διατάξεις της οδηγίας 2007/2/ΕΚ. Κατά τη συλλογή των αναγκαίων στοιχείων, οι Κάτω Χώρες χρησιμοποιούν, κατά περίπτωση, τις πληροφορίες που συλλέγονται στο πλαίσιο του ολοκληρωμένου συστήματος διαχείρισης και ελέγχου το οποίο θεσπίστηκε σύμφωνα με το άρθρο 67 παράγραφος 1 του κανονισμού (ΕΕ) αριθ. 1306/2013.
   Άρθρο 12
   Περίοδος ισχύος
   Η παρούσα απόφαση ισχύει έως την 31η Δεκεμβρίου 2019.
   Άρθρο 13
   Αποδέκτης
   Η παρούσα απόφαση απευθύνεται στο Βασίλειο των Κάτω Χωρών.
   
      Βρυξέλλες, 31 Μαΐου 2018.
      
         
            Για την Επιτροπή
         
         Karmenu VELLA
         
            Μέλος της Επιτροπής
         
      
   
   
      (1)  ΕΕ L 375 της 31.12.1991, σ. 1.
   
      (2)  Απόφαση 2005/880/ΕΚ της Επιτροπής, της 8ης Δεκεμβρίου 2005, για τη χορήγηση παρέκκλισης στις Κάτω Χώρες σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης (ΕΕ L 324 της 10.12.2005, σ. 89).
   
      (3)  Απόφαση 2010/65/ΕΕ της Επιτροπής, της 5ης Φεβρουαρίου 2010, περί τροποποιήσεως της απόφασης 2005/880/ΕΚ σχετικά με την έγκριση παρέκκλισης, την οποία ζήτησαν οι Κάτω Χώρες κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης (ΕΕ L 35 της 6.2.2010, σ. 18).
   
      (4)  Εκτελεστική απόφαση 2014/291/ΕΕ της Επιτροπής, της 16ης Μαΐου 2014, για τη χορήγηση παρέκκλισης στις Κάτω Χώρες σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης (ΕΕ L 148 της 20.5.2014, σ. 88).
   
      (5)  Ολλανδικός νόμος για τα λιπάσματα (Meststoffenwet), άρθρα 19 και 20
   
      (6)  Ολλανδικός νόμος για τα λιπάσματα (Meststoffenwet), άρθρα 33α-33δ.
   
      (7)  Ολλανδικός νόμος για τα λιπάσματα (Meststoffenwet), άρθρο 21β.
   
      (8)  Eurostat, Ιούνιος 2017
   
      (9)  Eurostat, Ιούνιος 2017
   
      (10)  Οδηγία 2008/99/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, σχετικά με την προστασία του περιβάλλοντος μέσω του ποινικού δικαίου (ΕΕ L 328 της 6.12.2008, σ. 28).
   
      (11)  Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (ΕΕ L 327 της 22.12.2000, σ. 1).
   
      (12)  Οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE) (ΕΕ L 108 της 25.4.2007, σ. 1).
   
      (13)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).